SKRIFTLIG FORESPØRGSEL P-1644/02

af Gabriele Stauner (PPE-DE) til Kommissionen

(4. juni 2002)

Om: Forkert beregning af medlemsstaternes bidragsbetalinger

Ifølge forskellige oplysninger i den tyske og luxembourgske presse skal EU's statistiske kontor, Eurostat, have arbejdet med forkerte tal.

Er det rigtigt, at Frankrig på grund af forkerte statistiske oplysninger siden 1998 er blevet placeret for langt nede på velstandsskalaen og derfor ikke har betalt et EU-bidrag, der svarer til de faktiske forhold?

Er der ikke dermed rejst tvivl om alle EU-medlemsstaternes bidrag, og er det ikke nødvendigt at foretage nye beregninger af disse tilbage til 1998?

Ejeren af firmaet Eurogramme, der udarbejder talmateriale for Eurostat, citeres i medierne for en udtalelse om, at fem af hans ansatte arbejder inden for murene i Kommissionen og bistår Kommissionen med forvaltningen af forskningsaktiviteter. Ser Kommissionen ikke en interessekonflikt heri? Har Kommissionen gjort lederen af Eurostat opmærksom på den ikke ubetydelige risiko for en interessekonflikt? Tillader Prodi-Kommissionen, at såkaldte ubåde, som også var med til at bringe Santer-Kommissionen til fald, fortsat opererer?

Passer det, at en kvindelig medarbejder, der i tide har gjort opmærksom på uregelmæssighederne i Eurostat, er blevet fjernet fra sin post?

Svar afgivet på Kommissionens vegne af Pedro Solbes Mira

(5. juli 2002)

Visse oplysninger vedrørende franske byggepriser undersøges i øjeblikket nærmere af Eurostat og det franske statistiske kontor INSEE. Det er endnu ikke klart, om de priser, der blev anvendt af Eurostat i de endelige udregninger vedrørende købekraftspariteterne (PPP) for 1998 er korrekte eller ej. Hvis der er behov for rettelser vil de selvfølgelig blive foretaget, men sådanne rettelser vil kun have indflydelse på PPP-tallene ikke på oplysninger vedrørende den nationale valuta eller euro.

For så vidt angår rangordningen af lande i henhold til BNP i købekraftstandarderne (PPS) gør Eurostat i sine publikationer opmærksom på, at disse tal ikke er tilstrækkeligt præcise til at etablere en nøjagtig rangordning af lande, særlig når BNP-tallene per capita i PPS ligger meget tæt.

Det er usandsynligt, at en ændring af de franske byggepriser vil kunne ændre Frankrigs stilling i en gruppe af medlemsstater, der omfatter Tyskland og Det Forenede Kongerige, alle tæt på EU-gennemsnittet.

Disse faktorer har ingen indflydelse på Frankrigs eller andre medlemsstaters bidrag til Fællesskabet, da disse beregnes udelukkende i euro til nutidspriser.

De fem personer, der arbejder for Eurogramme i Kommissionens lokaler er hverken ubåde eller berørt af en interessekonflikt. Deres aktiviteter hører kontraktmæssigt hjemme under det femte rammeprogram for forskning og teknologisk udvikling. I medfør af dette program kan Kommissionen anvende arbejdskraft fra tjenesteydere i sine egne lokaler, og som deltager i iværksættelsen af forskningsaktiviteter. Denne tjenesteyder, Eurogramme, der blev udvalgt efter et udbud, har forpligtet sig til ikke at have nogen forskningsaktivitet i forbindelse med det specifikke program, der delvis følges af dets personale. Denne forpligtelse er overholdt. Det pågældende personale har endvidere underskrevet en erklæring om ikke-interessekonflikt. Kommissionens tjenestegrene er tilfredse med denne kontrakt.

Eurogramme har aldrig været involveret i PPP-relateret arbejde for Eurostat.

Den personalesituation, som det ærede parlamentsmedlem henviser til, har været genstand for indgående drøftelser mellem den pågældende tjenestemand og Eurostats personaleafdeling samt mellem den pågældendes kontorchef og personaleafdelingen. Som følge af disse drøftelser og efter fælles aftale er den pågældende tjenestemand blevet forflyttet, med sin stilling og i tjenestens interesse, til en anden afdeling i Eurostat.